‘Hulle sal nie hiermee wegkom’ – oud-Bok ná aanrandingGrant Esterhuizen (Foto: Grant Esterhuizen/Facebook) Die voormalige Springbok-rugbyspeler wat Saterdag by ŉ nagklub buite Mbombela (Nelspruit) aangerand is, sê hy sal tot die bittereinde veg dat geregtigheid moet geskied. “Ek hou nie van boelies nie. Hulle sal nie hiermee wegkom nie,” het Grant Esterhuizen (46) Vrydag aan Maroela Media gesê. Die aanranding het ná die Rugbykampioenskaptoets tussen Suid-Afrika en Nieu-Seeland in die Mustangs – The Dancing Place in Mbombela afgespeel. Volgens Esterhuizen het die twee mans hom sonder rede bygedam en begin aanrand, waarna hy sy bewussyn vir sowat 20 minute verloor het. Hy is met harsingskudding in Mediclinic Brits opgeneem en is die volgende dag ontslaan. “Dit gaan elke dag beter. Ek kry so hier en daar nog ’n skoot hoofpyn as gevolg van die harsingskudding wat ek opgedoen het. My lyf raak ook nog af en toe op plekke seer.” Van die besonderhede van daardie aand is ook nog nie duidelik vir Esterhuizen nie. Esterhuizen het lede van die publiek op sy Facebook-blad om hulp gevra om die aanvallers aan te keer. “Daar was baie ooggetuies op die toneel wat gesien wat gebeur het en video’s van die aanranding geneem het.” Esterhuizen vra dat die ooggetuies hom moet kontak en ook die video’s as bewyse deel. Sy prokureurs het ook ’n brief aan die motorfietsklub gestuur om hul kringtelevisie-beeldmateriaal aan hulle beskikbaar te stel. “Daar is baie bewyse en getuies teen die mans. Dit is net ’n kwessie van tyd voor hulle vasgetrek word.” Esterhuizen het ’n klag van aanranding met die doel om ernstig te beseer by die polisie aanhangig gemaak. Hy het ook ’n siviele eis ingedien, wat sy prokureurs hanteer. “Ek wil hê die ouens moet die pakslae kry wat hulle verdien. Daar is te veel sulke gevalle waar die rampokkers wegkom en sake deur die regstelsel se krake val.” Esterhuizen weet nie waarom die mans hom aangerand het nie. “My beursie en selfoon was nog by my, so dit was nie ’n diefstal nie. Ek dink net ek was op die verkeerde plek op die verkeerde tyd.” Maroela Media het vroeër berig Esterhuizen het buite die klub gestaan toe een persoon na hom toe aangestap gekom en gesê het hy voel of hy hom wil slaan. Esterhuizen het sy rug na hom gekeer en toe word hy van die kant af geslaan. “Dis eintlik al wat ek kan onthou,” het Esterhuizen vertel. Esterhuizen het vermoedelik sy bewussyn verloor toe ŉ valhelm hom getref het. Volgens Esterhuizen was een persoon kort met ŉ yl baard en kort donker hare. Die tweede persoon was ŉ lang, maer man met ŉ donker snor en bokbaardjie. Die langer persoon het ŉ blou-en-swart blokkieshemp aangehad. Albei het motorfietsbaadjies aangehad. Esterhuizen het in 1996 vir die Blou Bulle begin speel en in 2000 sy debuut gemaak as ŉ plaasvervanger vir die Springbokke teen Nieu-Seeland by Jade-stadion in Christchurch. Hy het in sewe toetswedstryde gespeel tydens die 2000-rugbyseisoen. Hy het Suid-Afrika in 2003 by die sewestoernooi verteenwoordig.